钦定古今图书集成/历象汇编/乾象典/第028卷 > 荆川稗编 > 《宋濂论月五星》
## 钦定古今图书集成/历象汇编/乾象典/第028卷 > 荆川稗编 > 《宋濂论月五星》

宋濂《楚客对》曰：“宋子泛舟西上，夜泊彭蠡，褰篷而坐，
时长空无云，明月皎然孤照，众星环列，一一可数。同
舟有楚客者，忽指月问曰：‘日月一也，此何有亏盈乎’？
宋子曰：‘不然也。月圆如珠，其体本无光，借日为光，背
日之半常暗，同日之半常明。其常明者，正如望夕，初
无亏盈。但月之去日，度数有远近；人之观月，地势有
正偏，故若有亏盈耳’。”曰：“然则其有夜食奈何？”曰：“此为
地影之所隔也。月上地中而日居下，地影既隔，则日
光不照，其隔或多或少，故所食有浅有深。盖地居天
内，如鸡子中黄，其形不过与月同，大地与月相当，则
其食既矣。唯天之体，冲混无际，然其围径之数，及去
地几千万里，巧算者亦可以推之也。”客曰：“月之为说，
既闻命矣。五星盈缩，占者时有不合，此何以无定论
乎？”宋子曰：“五星从黄道内外而行，考其盈缩，则于分
段距度，最宜精审。近代占天家于测景授时之法，诚
可谓度越前古。至于星占，则微有不同。且如辛亥岁
正月乙酉朔，火当躔房五度，彼则谓在房之一度；二
月辛巳，火当入斗初度，彼则谓在三月己巳；正月己
酉，金木始当同度，彼则谓在乙巳。其后验之天象，所
失昭然。若论水星距日之度，盈缩之间，终不逾二十
三度半之外，彼则谓正月癸卯，水躔斗十九度，在晨
疾段中较之日躔虚六度，巳距二十七度，此尤所未解。然天道未易言，必得明理之儒如许衡者出正之
可也。”客曰：“星历之学，儒者亦在所讲乎？”宋子弗答，趣
侍史具衾入舟而寝。